LV Eiropas Savienības Oficiālais Vēstnesis L 147/4

KOMISIJAS REGULA (ES) Nr. 537/2011

(2011. gada 1. jūnijs)

par tādu kontrolējamo vielu daudzumu piešķiršanas mehānismu, kuras ir atļautas būtiskiem laboratorijas un analītiskiem lietojumiem Savienībā saskaņā ar Eiropas Parlamenta un Padomes Regulu (EK) Nr. 1005/2009 par vielām, kas noārda ozona slāni



EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2009. gada 16. septembra Regulu (EK) Nr. 1005/2009 par vielām, kas noārda ozona slāni (1), un jo īpaši tās 10. panta 6. punkta trešo daļu,

tā kā:

(1) Tādu kontrolējamo vielu daudzumu piešķiršanas mehānismam, kuras atļauts izmantot laboratorijas un analītiskām vajadzībām, ir jānodrošina, ka katru gadu individuāliem ražotājiem un importētājiem saskaņā ar licenci atļautais daudzums nepārsniedz 130 % no aprēķinātā vidējā kontrolējamo vielu daudzuma gadā, par kurām attiecīgais ražotājs vai importētājs no 2007. gada līdz 2009. gadam ir saņēmis atļauju būtiskiem laboratorijas un analītiskiem lietojumiem, un ka kopējais saskaņā ar licenci atļautais gada daudzums, ieskaitot hlorfluorogļūdeņražu licences atbilstīgi Regulas (EK) Nr. 1005/2009 11. panta 2. punktam, nedrīkst pārsniegt 110 ozona noārdīšanas potenciāla (turpmāk “ONP”) tonnas.

(2) Kopējais kontrolējamo vielu daudzums, kas atļauts laboratorijas un analītiskam lietojumam uzņēmumiem, kuri no 2007. līdz 2009. gadam saskaņā ar licenci ražoja vai importēja, nevar pārsniegt 77 243,181 ONP kilogramus, ko aprēķina, pamatojoties uz licencēto ražošanu un importu pārskata periodā.

(3) Starpība līdz maksimālajam daudzumam 110 ONP tonnas (32 756,819 ONP kilogrami), kā arī daudzumi, par kuriem uzņēmumi, kas no 2007. līdz 2009. gadam ražoja vai importēja saskaņā ar licenci, nav iesnieguši deklarācijas, jāpiešķir uzņēmumiem, kuriem pārskata periodā no 2007. līdz 2009. gadam nav izsniegtas ražošanas vai importa licences. Piešķiršanas mehānismam jānodrošina, ka visi uzņēmumi, kuri pieprasa jaunu kvotu, saņem atbilstīgu daļu no piešķiramajiem daudzumiem.

(4) Šajā regulā paredzētie pasākumi ir saskaņā ar tās Komitejas atzinumu, kas izveidota atbilstoši Regulas (EK) Nr. 1005/2009 25. panta 1. punktam,

IR PIEŅĒMUSI ŠO REGULU.

1. pants

Kontrolējamo vielu laboratorijas un analītiskā lietojuma kvotas piešķir ražotājiem un importētājiem, kam no 2007. līdz 2009. gadam nav izsniegta ražošanas vai importa licence saskaņā ar pielikumā izklāstīto mehānismu.

2. pants

Šo regulu piemēro no 2011. gada 1. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2011. gada 1. jūnijā Komisijas vārdā – priekšsēdētājs José Manuel BARROSO

(1) OV L 286, 31.10.2009., 1. lpp.

PIELIKUMS

Piešķiršanas mehānisms

1. Piešķiramo daudzumu noteikšana uzņēmumiem, kuriem no 2007. līdz 2009. gadam nav izsniegta licence kontrolējamo vielu ražošanai vai importam būtiskiem laboratorijas un analītiskiem lietojumiem (jauni uzņēmumi)

Katrs uzņēmums, kuram no 2007. līdz 2009. gadam bija izsniegta licence kontrolējamo vielu ražošanai vai importam būtiskiem laboratorijas un analītiskiem lietojumiem saņem kvotu, kas atbilst tā deklarācijā pieprasītajam daudzumam, kura minēta Regulas (EK) Nr. 1005/2009 10. panta 5. punktā, bet kas nepārsniedz 130 % no aprēķinātā vidējā kontrolējamo vielu daudzuma gadā, par kurām attiecīgais uzņēmums no 2007. gada līdz 2009. gadam ir saņēmis licenci.

Šo piešķirto daudzumu summu atņem no 110 ONP tonnām, lai noteiktu daudzumu, kas piešķirams jauniem uzņēmumiem (1. posmā piešķiramais daudzums).

2. 1. posms

Katrs jaunais uzņēmums saņem piešķīrumu, kas atbilst tā deklarācijā pieprasītajam daudzumam, bet ne vairāk kā proporcionālu daļu no 1. posmā piešķiramā daudzuma. Proporcionālo daļu aprēķina, dalot 100 ar jauno uzņēmumu skaitu. 1. posmā piešķirto kvotu summu atskaita no 1. posmā piešķiramā daudzuma, lai noteiktu 2. posmā piešķiramo daudzumu.

3. 2. posms

Katrs jaunais uzņēmums, kas 1. posmā nesaņēma 100 % no tā deklarācijā pieprasītā daudzuma, saņem papildu piešķīrumu, kas atbilst starpībai starp pieprasīto daudzumu un 1. posmā piešķirto daudzumu, bet kas nepārsniedz proporcionālu daļu no 2. posmā piešķiramā daudzuma. Proporcionālo daļu aprēķina, dalot 100 ar to jauno uzņēmumu skaitu, kuri var pretendēt uz piešķīrumu 2. posmā. 2. posmā piešķirto kvotu summu atskaita no 2. posmā piešķiramā daudzuma, lai noteiktu 3. posmā piešķiramo daudzumu.

4. 3. posms

Analoģiski 2. posmu atkārto, līdz kamēr turpmākajā posmā piešķiramo daudzumu atlikums ir mazāks par 1 ONP tonnu.